CELEX: 52019PC0469
Language: da
Date: 2019-10-15
Title: Forslag til RÅDETS AFGØRELSE om den holdning, der skal indtages på Unionens vegne i Rådet for Handel med Varer under WTO med henblik på forretningsordenen for Udvalget vedrørende Handelslettelser

EUROPA-KOMMISSIONEN
            Bruxelles, den 15.10.2019
            COM(2019) 469 final
            2019/0222(NLE)
            Forslag til
            RÅDETS AFGØRELSE
            om den holdning, der skal indtages på Unionens vegne i Rådet for Handel med Varer under WTO med henblik på forretningsordenen for Udvalget vedrørende Handelslettelser
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører fastlæggelse af den holdning, der på Unionens vegne skal indtages i Verdenshandelsorganisationen (WTO) i forbindelse med den foreslåede vedtagelse af forretningsordenen for Udvalget vedrørende Handelslettelser ("udvalget"), jf. WTO-aftalen om handelslettelser ("aftalen").
            
            
               2.Baggrund for forslaget
            
            
               2.1.Aftalen om handelslettelser
            
            
               Aftalen, som EU har tiltrådt
                  1
               , blev vedtaget på den 9. WTO-ministerkonference på Bali i 2013 med henblik på at forenkle, modernisere og fremme eksport- og importprocedurerne blandt WTO-medlemmerne. Den indeholder bestemmelser om hurtigere, enklere, mere transparente og mere effektive procedurer ved grænsen, fremme af bevægelighed, frigivelse og toldbehandling af varer, herunder varer under forsendelse, og fastsætter foranstaltninger for effektivt samarbejde mellem toldmyndighederne og andre relevante myndigheder vedrørende handelslettelser og overholdelse af toldbestemmelserne. Aftalen trådte i kraft den 22. februar 2017.
            
            
               2.2.Rådets påtænkte retsakt om handel med varer 
            
            
               Ved aftalens artikel 23.1 nedsættes Udvalget vedrørende Handelslettelser, og det fastsættes, at "udvalget selv fastsætter sin forretningsorden". Med henblik herpå fremsatte Japan, Argentina, Norge og Paraguay er forslag, som fik fuld opbakning ved sidste møde i WTO-udvalget vedrørende handelslettelser den 25. juni 2019. De foreslåede bestemmelser er af en administrativ karakter og sikrer en effektiv organisation og effektive procedurer under møderne i Udvalget vedrørende Handelslettelser.
            
            
               I henhold til artikel IV.6 i Marrakeshoverenskomsten om oprettelse af Verdenshandelsorganisationen skal forretningsordenen for underorganer såsom Udvalget vedrørende Handelslettelser godkendes af WTO's Råd for Handel med Varer for at træde i kraft.
            
            
               3.Den holdning, der skal indtages på Unionens vegne
            
            
               Forretningsordenen er af administrativ karakter. Den har til formål at sikre, at aftalen om handelslettelser fungerer effektivt. Det er i EU's interesse at vedtage disse bestemmelser, der fik fuld opbakning ved mødet i Udvalget vedrørende Handelslettelser, så udvalget fungerer godt og effektivt overvåger gennemførelsen af aftalen om handelslettelser. Bestemmelserne er baseret på forretningsordenen for WTO's Almindelige Råd
                  2
                og tilpasset for at opfylde Udvalget vedrørende Handelslettelsers specifikke behov. For eksempel suppleres artikel 1 i forretningsordenen for Det Almindelige Råd af den forpligtelse, at udvalget mødes mindst én gang om året, hvilket ikke er tilfældet for Det Almindelige Råd. Desuden skal indbydelsen til møderne helst udsendes tre uger før møderne for at lette udarbejdelsen af de fælles holdninger, som af og til kan være komplekse, navnlig i forbindelse med støtte knyttet til gennemførelsen af visse forpligtelser. Der kan indkaldes til møder i Det Almindelige Råd med meget kort varsel, hvis der er en hastesag og normalt inden for 10 arbejdsdage (artikel 2). 
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtages der afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  3
               .
            
            
               4.1.2.Bestemmelsens anvendelse på den foreliggende sag
            
            
               Verdenshandelsorganisationen (WTO) er en international organisation, som er oprettet ved Marrakeshoverenskomsten om oprettelse af WTO. (WTO-aftalen). Udvalget vedrørende Handelslettelser er oprettet som et hjælpeorgan under Rådet for Handel med Varer.
            
            
               Retsakten, som Rådet for Handel med Varer skal vedtage, er en retsakt, der har retsvirkninger. Den påtænkte retsakt hverken supplerer eller ændrer aftalens institutionelle ramme. Den godkender kun reglerne for arbejdet i Udvalget vedrørende Handelslettelser.
            
         
         
            
               Det proceduremæssige retsgrundlag for den foreslåede afgørelse er derfor artikel 207, stk. 3 og 4, sammenholdt med artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på EU's vegne. Hvis den påtænkte retsakt har to formål eller består af to elementer, og det ene af disse formål eller elementer må betragtes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, kun have ét materielt retsgrundlag, nemlig det, som det primære eller fremherskende formål eller element tilsiger.
            
            
               4.2.2.Bestemmelsens anvendelse på den foreliggende sag
            
            
               Det primære mål med og indhold af den påtænkte retsakt vedrører den fælles handelspolitik. Det materielle retsgrundlag for den foreslåede afgørelse er derfor artikel 207, stk. 4, første afsnit, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 207, stk. 4, første afsnit, i TEUF sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Ikke relevant. 
            
            
               2019/0222 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Unionens vegne i Rådet for Handel med Varer under WTO med henblik på forretningsordenen for Udvalget vedrørende Handelslettelser
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9, 
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Aftalen om handelslettelser ("aftalen") blev indgået af Unionen ved Rådets afgørelse (EU) 2015/1947
                  4
                og trådte i kraft den 22. februar 2017. 
            
            
               (2)I henhold til aftalens artikel 23.1 kan Udvalget vedrørende Handelslettelser selv vedtage sin forretningsorden. 
            
         
         
            
               (3)I henhold til artikel IV.6 i Marrakeshoverenskomsten om oprettelse af Verdenshandelsorganisationen skal forretningsordenen for Udvalget vedrørende Handelslettelser vedtages af Rådet for Handel med Varer.
            
            
               (4)Den holdning, som skal indtages på Unionens vegne i Rådet for Handel med Varer, bør fastlægges, da den påtænkte afgørelse er bindende for Unionen.
            
            
               (5)Den foreslåede forretningsorden bør vedtages, så Udvalget vedrørende Handelslettelser kan fungere effektivt. Forretningsordenen er baseret på forretningsordenen for WTO's Almindelige Råd med justeringer for at opfylde specifikke behov i Udvalget vedrørende Handelslettelser —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, som på Unionens vegne skal indtages på Unionens vegne på mødet i Rådet for Handel med Varer med henblik på vedtagelse af forretningsordenen for Udvalget vedrørende Handelslettelser, er at støtte vedtagelsen, som angivet i bilaget.
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formanden
               
            
         
         
            
                  
                     (1)
                  
                        Rådets afgørelse (EU) 2015/1947 af 1. oktober 2015 (EUT L 284 af 30.10.2015, s. 1).
               
               
                  
                     (2)
                  
                        Dokument WT/L/161 af 25.7.1996 "Forretningsorden for ministerkonferencer og møder i Det Almindelige Råd".
               
               
                  
                     (3)
                  
                        Domstolens dom af 7. oktober 2014 i sag C-399/12, Tyskland mod Rådet, ECLI:EU:C:2014:2258, præmis 61 til 64. 
               
               
                  
                     (4)
                  
                        Rådets afgørelse (EU) 2015/1947 af 1. oktober 2015 om indgåelse på vegne af Den Europæiske Union af protokollen om ændring af Marrakeshoverenskomsten om oprettelse af Verdenshandelsorganisationen (EUT L 284 af 30.10.2015, s. 1).
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 15.10.2019
            COM(2019) 469 final
            BILAG
            til
            Forslag til Rådets afgørelse 
            om den holdning, der skal indtages på Unionens vegne i Rådet for Handel med Varer under WTO med henblik på forretningsordenen for Udvalget vedrørende Handelslettelser
            
               
         
         
            
               BILAG
            
            
               FORRETNINGSORDEN FOR UDVALGET VEDRØRENDE HANDELSLETTELSER
                  1
               
            
            
               Forretningsorden for Det Almindelige Råd (WT/L/161) finder tilsvarende anvendelse på møder i Udvalget vedrørende Handelslettelser, dog med følgende undtagelser:
            
            
               Kapitel I — Møder
            
            
               a)Artikel 1 (for Det Almindelige Råd) bør ændres i overensstemmelse med artikel 23, stk. 1.2, i aftalen om handelslettelser for at sikre følgende:
            
            
               "Udvalget mødes efter behov og som fastsat i bestemmelserne i aftalen om handelslettelser, men dog mindst én gang om året."
            
            
               b)Første sætning i artikel 2 ændres som følger:
            
            
               "Generaldirektøren indkalder til møder i udvalget ved en mødeindkaldelse, der udsendes tre uger, og under alle omstændigheder ikke senere end ti kalenderdage inden den fastsatte mødedato."
            
            
               Kapitel II — Dagsorden
            
            
               c)Artikel 5 bør ikke anvendes
                  2
               .
            
            
               d)Artikel 11 bør ændres som følger: 
            
            
               "Repræsentanter for internationale mellemstatslige organisationer kan deltage i møderne som observatører på invitation fra Udvalget vedrørende Handelslettelser, jf. retningslinjerne i bilag 3 til forretningsordenen for Det Almindelige Råd.
            
            
               I henhold til artikel 23:1:5 i aftalen om handelslettelser kan udvalget desuden invitere repræsentanter for andre internationale organisationer med kompetence inden for handelslettelser eller deres underorganer til at:
            
            
               a)deltage i udvalgets møder og
            
            
               b)drøfte specifikke spørgsmål vedrørende denne aftales gennemførelse."
            
            
               Kapitel V — Ledende ansatte
            
            
               e)Artikel 12, 13 og 14 bør ændres, så udvalget kan vælge en næstformand. Artikel 12, 13 og 14 bør affattes således:
            
            
               "Artikel 12 Udvalget vælger en formand
                  3
                og kan vælge en næstformand blandt repræsentanterne for medlemmerne. Valget finder sted på årets første møde og får virkning ved mødets afslutning. Formanden og næstformanden vælges for en periode indtil afslutningen af første møde året efter.
            
            
               Artikel 13 Hvis formanden ikke er til stede under et møde eller en del af mødet, fungerer næstformanden som formand. Hvis der ikke er valgt en næstformand, eller hvis næstformanden ikke er til stede, vælger udvalget en fungerende formand for det pågældende møde eller den pågældende del af mødet.
            
         
         
            
               Artikel 14 Hvis en formand ikke længere kan varetage sine opgaver, udnævner udvalget næstformanden, jf. artikel 12, eller, hvis der ikke er valgt en næstformand, udnævner udvalget en fungerende formand til at varetage de pågældende opgaver, indtil en ny formand kan udnævnes."
            
            
               Kapitel VI — God forretningsskik
            
            
               f)Første sætning i artikel 24 bør ændres som følger:
            
            
               "For at fremskynde den gode forretningsskik kan formanden invitere repræsentanter, der ved håndsoprækning ønsker at udtrykke deres støtte til et givent forslag, som bliver registreret behørigt som støttetilkendegivelser …."
            
            
               Kapitel VII — Beslutningstagning
            
            
               g)Artikel 33 bør ændres som følger:
            
            
               "Hvis det ikke er muligt at nå til en afgørelse ved konsensus, henvises den foreliggende sag til Rådet for Handel med Varer."
            
            
               h)Artikel 34 bør ikke finde anvendelse.
            
            
               __________
            
         
         
            
                  
                     (1)
                  
                        På baggrund af meddelelsen fra Argentina, Japan, Norge og Paraguay (G/TFA/W/14).
               
               
                  
                     (2)
                  
                        Tilstrækkelig tid til forberedelse og udsendelse af dagsordenen er sikret ved forretningsordenen for Det Almindelige Råd gennem artikel 2, 3 og 6.
               
               
                  
                     (3)
                  
                        Udvalget anvender de relevante retningslinjer "Retningslinjer vedrørende udnævnelse af ledende ansatte til WTO's organer" (WT/L/31 af 7. februar 1995).